Gradska knjižnica Zadar 2017., Godišnje izvješće

Sadržaj

Uvod

STEM u prvome planu

Kvart-Art

Crni retrovizor

Pred nama

Fotografijama o godini 2017.

Impressum

Uvod

U knjižnicama su očekivani sadržaji iz područja pisane riječi, općenito znanja i kulture. Međutim, ono što je 2017. godina donijela u Gradskoj knjižnici Zadar mnoštvo je sadržaja iz područja znanosti i tehnologije, popularnog STEM-a (Science Technology Engineering Mathematics). Koliko god da smo ovakve sadržaje tražili, toliko su i sami dolazili. Takav je valjda duh trenutka: očigledno je društvu potreban korektiv, treći prostor izvan škole ili posla i kuće ili ulice, u kojem se mogu konzumirati sadržaji kakvi trenutačno nedostaju.

STEM u prvome planu

U rasponu od ciklusa radionica Generator do predavanja Industrijska robotika 4.0 održanog krajem godine u suorganizaciji Zajednice tehničke kulture i Knjižnice, Gradska knjižnica Zadar ponudila je tijekom 2017. godine svim generacijama svojih korisnika sadržaje aktualnog trenutka.

Jedina zadarska tvrtka na razini poslovanja industrije 4.0 jest HSTec. Kod HSTec-a ne radi se o startupu. Priča počinje prije gotovo pola stoljeća, kad je Zadar bio ponosan na čuveni SAS, tvrtku za proizvodnju specijalnih alatnih strojeva, kako kažu, najuspješniju u bivšoj državi. Dok su se „svjetla reflektora” redovito usmjeravala na direktora Stanislava Antića, mnogi su nam pojedinci iz mitološkog SAS-a ostali nepoznatima. Nakon SAS-a Stanislav Antić s puno je manje uspjeha pokušao ploviti političkim vodama, ali SAS-ov glavni čovjek za razvoj, inženjer Željko Goja, nastavio je sa strojograditeljskim poduhvatima specijalizirane namjene kroz tvrtku HSTec. Pod njegovim vodstvom HSTec je i danas konkurentan na vrlo zahtjevnom globalnom tržištu, onome suvremene robotizirane proizvodnje proizvodnih linija u neprekidnom nadmetanju s njemačkim, japanskim, švedskim i švicarskim tvrtkama iste branše. HSTec surađuje s Volkswagenom, Fiatom, Renaultom i Boschom. Svi ti giganti nalaze se među kupcima HSTec-ovih robotskih ruku i drugih proizvoda.

Dok se Hrvatska dnevno bavi pitanjem „čiji je ćaća bio ustaša, a čiji partizan”, svijet je toliko evoluirao da je u tijeku četvrta industrijska revolucija. Na predavanju gospodina Goje održanom krajem godine u Gradskoj knjižnici Zadar mogli smo čuti niz bolnih istina o stanju u kojem se nalazi hrvatsko društvo naspram društava koja sustavno podupiru industriju 4.0. Najbolnije od svega jest činjenica da se industrija 4.0 može u punome smislu razvijati tek u društvu 4.0 koji krasi obrazovanje 4.0, adekvatna ekonomija i tako dalje 4.0.

Srećom postoji HSTec, a srećom postoji i zadarska „Tehnička škola” (pravim imenom Obrtnička škola Vice Vlatkovića). Učenici te škole dobrano su zagrizli u robotiku i programiranje. Dvaput smo tijekom godine imali priliku čuti da su upravo učenici voditelji radionica Generator u Gradskoj knjižnici nagrađeni na globalnim natjecanjima mladih robotičara. Čestitajmo im!

Čestitajmo i voditeljicama programa Mali znanstvenici na uspjelom videoserijalu tematike znanstvenih eksperimenata i općenitom uspjehu koji je doveo do toga da se prema uzoru Malih znanstvenika u Knjižnici krenulo s programom Fokus-Pokus u kojem se fizici pridružuju sadržaji iz područja kemije i geografije. Potrebno je naglasiti da u Fokus-Pokusu nema magije onostranoga, ničeg metafizičkoga ili mističnoga, samo pragmatičkoga i iskustvenoga.

Gledano generacijski, niz suvremenih sadržaja u ponudi Gradske knjižnice Zadar ide ovako: Scratch Junior (za mališane) – Scratch (za malo veće mališane) – Generator i Napredni Generator (za tinejdžere) – radionice o vrednovanju informacija Guglaj, ali pametno (za tinejdžere) – razna predavanja za javnost (dakle sve generacije) – tečajevi osnova računala (za umirovljenike). Ovako posložen slijed aktivnosti u Gradskoj knjižnici Zadar kojima se građani mogu priključiti tvori ponešto krhku konstrukciju kojom pokrivamo sve generacije korisnika.

Dakle, odrastate li u Zadru (ili njegovoj okolici) ili ste „već” odrasli, ali držite do sebe, Gradska knjižnica Zadar nudi kvalitetnu nadopunu školskom kurikulu i pomaže uz mnogim etapama cjeloživotnog obrazovanja. Radionice namijenene odraslima pomažu im funkcionirati u današnjem okruženju, a radionice poput Scratcha pridonose pripremi djece za svijet robotike i visoko industrijaliziranih sredina. Spomenimo ovdje i da je, uz pomoć sponzora, osnovoškolcima omogućena edukacija iz osnova financijske pismenosti.  O Scratchu i Tečajevima za umirovljenike pisali smo i prije (2015). Ovdje samo nekoliko riječi o radionicama o vrednovanju informacija Guglaj, ali pametno namijenjenima tinejdžerima: Možda smo osvijestili malodobne polaznike o tome da, nažalost, žive u svijetu u kojem prava informacija gubi svoju vrijednost pred najezdom lažnih informacija. (Upravo su fake news, prema jednom od najvećih svjetkih rječnika, proglašene izrazom godine.)

Nastavljamo s nizom aktivnosti u Knjižnici – izvan posudbe štiva: poduka o razrstavanju otpada s ekološkim razlogom (projekt Zato što volim Zadar) namijenjena djeci istaknuta je aktivnost Knjižnice tijekom 2017. godine. Uz trenutačnu globalnu populaciju i činjenicu da je samo djelić ukupne Zemljine površine obradiv i samo djelić svjetskih voda pitak – moramo se zamisliti o održivosti načina života današnje civilizacije.

Pobroje li se sve ove priče i uvežu li se sve u jednu knjižicu nastaje splet razloga, višedimenzionalna konstrukcija, možda jedina nada za spas lokalne zajednice i društva u cjelini od urušavanja u besmisao estrade, površnih društvenih mreža i mrežica, snatrenja o uspjehu preko noći (bez motike) ili bez ulaganja u obrazovanje.

A što se pisane riječi tiče, u kontekstu umjetnosti i kulture, Gradska knjižnica Zadar nije posustala (kako bi možda netko mogao zaključiti čitajući napisano dosad). Naprotiv, cijela je plejada književnika, pisaca, ilustratora i ostalih ljudi od pera gostovala u Gradskoj knjižnici Zadar tijekom 2017. godine. Predstavljene su brojne knjige, održane brojne kreativne radionice temeljene na literarnim predlošcima. (Ukupni popis događanja u 2017. godini)

Lokalna manifestacija poticanja čitanja Zadar čita nastavlja se odvijati prema tematskom ključu, a ovogodišnji zajednički nazivnik bio je Šuma Striborova – u spomen neponovljivoj Ivani Brlić-Mažuranić. Drugi Festival stripa bio je nekako opušteniji od prvog. Toj manifestaciji predviđamo dug životni vijek, rast i razvoj.

Kvart-Art

Ako bismo među svim događanjima održanima u Knjižnici i oko nje tijekom 2017. godine birali jedan koji nas je zatekao i iznenadio u pozitivnom smislu, svakako se ističe Kvart-Art. Možda nam je ideja zvučala jednostavno: privremeno oživjeti zapuštene prostore kompleksa bivše vojarne oko Gradske knjižnice. Međutim, realizacija se nije pokazala jednostavnom, uistinu je bilo naporno dvadesetak dana lipnja održavati prostore parkirališta Knjižnice te napuštenih objekata i prolaza među njima u funkciji manifestacije koje je odjednom i prilično spontano postala glavnim gradskim događanjem. Knjižnica je za vrijeme Kvart-Arta djelovala svojim uobičajenim tempom, ali samo u svojem interijeru. Ono što jest bilo drukčije i vrlo zahtjevno bila je kompleksna logistička potpora programskim sastavnicama Kvart-Arta u okolici u kojoj su mnogi naši korisnici boravili prije i poslije svojih redovitih posjeta Knjižnici.

Uistinu, centar grada Poluotok posljednjih godina pod najezdom imperativa zarade u turizmu pretvoren je u „apartmansko naselje s pratećim sadržajima”. Tijekom vrućeg lipnja 2017. Kvart-Art „premjestio” je centar grada u prostor susjedstva Knjižnice. Nevjerojatan (ili bolje rečeno davno posljednji put viđen) entuzijazam i energija uključenih institucija, udruga, pojedinaca i tvrtki dokazao je postojanje i živost zadarske urbane komponente. Tisuće ljudi pohodile su mozaik sadržaja tijekom dva tjedna, a po završetku uslijedile su stotine upita posjetitelja: „Kad će opet?”, „Ovo bi trebalo biti redovito.” I slično. Naravno, namjera je organizatorskog tima da Kvart-Art ne bude manifestacija čija bi povremena događanja legalizirala postojeće ruševno stanje objekata u kompleksu vojarne u Ulici Stjepana Radića. Namjera je trajno urediti prostor i prepustiti ga građanima. Dotad, o Kvart-Artu 2017. govorit će se kao o "prvome Kvart-Artu". Nadajmo se da niz neće biti dugačak. Isto tako, Kvart-Art dao je uvid u moguće buduće stanje kvarta nakon realizacije projekta Centra za mlade.

Crni retrovizor

Ako bismo odabrali što nas je iznenadilo i obilježilo godinu, ali u negativnom smislu, nije teško zaključiti da je to bila bujična poplava 11. rujna, u memoriji Zadrana usporediva jedino sa sličnim događajem u isto vrijeme 1986. godine. Nažalost, naš Ogranak „Aleksandar Stipčević” u gradskoj četvrti Arbanasi pretrpio je veliku štetu. U podrumskim prostorijama Ogranka oštećeno je mnogo knjiga, kao i inventar Knjižnice, Društva zadarskih Arbanasa i Zaklade Delmata. Što se središnje lokacije tiče, od toga kobnog rujanskog dana više se ne upotrebljava improvizirano vanjsko spremište. Jedna jaka kiša bila je dovoljna da nas uvjeri u sve nedostatke improviziranih rješenja.

Pred nama

Niz rasprava o vojarni u Ulici Stjepana Radića končano je urodio takozvanom kritičnom masom i prvim stvarnim pomakom nakon mnogo godina čekanja (samo tijekom 2017. održane su tri velike tribine sa značajnim sudionicima: 1, 2, 3). Krajem godine potpisana je dugo čekana državna darovnica kojom je prostor u bivšoj vojarni dodiljen u vlasništvo Gradu. Pred Knjižnicom sad je veliki izazov. Otkad je načinjen projekt proširenja Knjižnice proteklo je dosta vremena. Mijenalo se sve, pa i knjižničarstvo. Najteže će biti rearanžirati i osvježiti postojeći prostor u odnosu na planirano proširenje. Vrijeme je za jasnu viziju.

Gradska knjižnica Zadar djeluje, naravno, u Zadru. Svaka je sredina zadana, tako i ova. Nakon slavnih osamdesetih, jadnih devedesetih i obećavajućih dvijetisućitih Zadar danas živi neko bolje vrijeme, ponajprije nošen razvojem turizma. Uistinu, grad je već nekoliko godina, a osobito posljednjih godinu-dvije, veliko gradilište: rekonstrukcije prometnica, EU projekti, privatna inicijativa... Očito je da se lice grada mijenja. Zapitajmo se kakva mu knjižnica treba jer će biti potrebno takav razvoj pratiti. Svoje djelovanje usmjeravamo upravo u skladu s tim, na planiranje, analizu i oblikovanje ideje o tome kakvu će knjižnicu korisnici budućnosti trebati/željeti.

Fotografijama o godini 2017.

Paddington je obilježio siječanj: korespondencija s medvjedićem Paddingtonom (siječanj, tijekom blagdana).

u potrazi za Paddingtonom

iPad-dington

tim Gradske knjižnice Zadar tijekom rada na razvojnoj strategiji Knjižnice za naredno razdoblje

mladi predavači, generatori naših „radionica na struju” X i Y, nagrađivani robotičari iz zadarske Strukovne škole Vice Vlatkovića fotografirani u trenutku u kojem skeniraju jedno drugo 3D-skenerom

Njihovi učenici rješavaju probleme pokretanja robotske skalamerije.

Zadarski studenti knjižničarstva vježbaju čitanje priča tijekom praktične nastave (siječanj).

knjižničarke Gradske knjižnice i Bruno Šimleša prije njegova prvog gostovanja u 2017. godini (veljača)

Tako je to kad dolazi Šimleša.

Nešto za mene! Zadovoljni mališan pozira tijekom radionica za bebe i njihove roditelje Bebinim koracima (veljača).

Prema posljednjoj želji pokojnice Mirjane Žagar, komemoracija je održana u multimedijalnoj dvorani Gradske knjižnice (veljača).

Blind date s knjigom: spakirane zagonetne knjige čekaju svoj spoj s čitateljima (Blind date s knjigom, povodom Valentinova, veljača).

prva u nizu tribina o prostorima bivših vojarni na zadarskom području (veljača)

Kako je ovo moguće provjerite na radionicama Malih znanstvenika u Knjižnici. (Godinama me mučilo u čemu je stvar, a sad znam.)

Guglaj, ali pametno, radionice informacijskog opismenjavanja za tinejdžere (veljača)

Zato što volim Zadar, radim pravu stvar, ako je suditi prema ovim snimcima – potpuno uspjela ekološka kampanja u organizaciji Grada i provedbi Knjižnice (veljača / ožujak).

Nezgoda kakva se nikad prije nije mogla dogoditi: 3D printani medvjedići i ostali objekti poispadali ispred Ogranka "Aleksandar Stipčević" – Arbanasi (ožujak).

Jedna od popularnijih djelatnica Knjižnice – Josica Petrović (interno poznata kao Đosi) – odlazi u mirovinu. Hvala za puni radni vijek staloženosti kojom je neprestano zračila: zajednička snimka Đosi s kolegama Silvanom, Evom i Darkom (ožujak).

Polaznici seminara povremeno se nađu u potpuno neočekivanim situacijama. Različite i gotovo svakodnevne stručne radionice u prostoru multimedijalne dvorane Knjižnice ponekad svoje sudionike stavljaju u neobične situacije (Čitaonica, glumionica namijenjena pedagozima, ožujak).

Na engleskome jeziku to bi se reklo hands-on: opipljivi problem i njegovo rješavanje. (na radionici Generator, ožujak).

zagonetni objekt (šuplja peterostrana prizma) nastao na 3D-printeru Gradske knjižnice Zadar namijenen realizaciji učeničkog projekta (travanj)

Tako je to kad je majka knjižničarka: djeca Martine Dragije Ivanović, naše nekadašnje djelatnice, a sad profesorice na zadarskom Sveučilištu. Na knjižničarstvu, naravno.

Jedna od aktivnosti Grada u suradnji s privrednim sektorom bila je ona o temeljnoj ekonomskoj pismenosti u provedbi djelatnika OTP banke, namijenena djeci osnovnoškolskog uzrasta (travanj).

Među zbirčicama Gradske knjižnice Zadar jest i ova u DV-u Bokanjac koja upravo dočekuje svoje male korisnike (travanj).

back stage tijekom izvedbe Zbrkane bajke sjajnih amatera iz Udruge odgojitelja "Maraške" (travanj)

kostimirani mladi glumci u sklopu uprizorenja Šume Striborove na otvaranju ovogodišnjeg Zadar čita posvećenoga upravo tom djelu velike Ivane Brlić-Mažuranić (travanj)

poznata zadarska glumica Tamara Šoletić kao Ivana Brlić-Mažuranić tijekom otvorenja manifestacije Zadar čita

Zadar čita 2017.: književnik Damir Karakaš (desno) i knjižničar Ante Kolanović (travanj)

Zadar čita 2017.: književnik Miro Gavran

9. Festival dječje klape (HNK): pobjednici Festivala dječje klape 2017. u kategoriji do 14 godina Dominus (Rijeka)...

... i Fjok (Zadar) u kategoriji do 16 godina (svibanj)

prizor sa skromne svečanosti preimenovanja Ogranka Arbanasi koji od svibnja nosi ime nedavno preminuloga zadarskog Arbanasa i doajena knjižničarske struke Aleksandra Stipčevića (svibanj)

Žive knjige prenose svoje žive priče u Živoj knjižnici u organizaciji CINAZ-a (svibanj).

Sailing book: nakon projekta Flying Book u suradnji sa zadarskom Zračnom lukom, Sailing Book sljedeća je book-crossing aktivnost Gradske knjižnice Zadar, ovaj put u suradnji s najstarijom zadarskom marinom, onom u vlasništvu Tankerkomerca (lipanj).

Kvart-Art: o prvome Kvart-Artu održanom u okolici Knjižnice govorilo se i pisalo puno jer je događaj vjerojatno bio događaj godine u zadarskom urbanom miljeu. Dvije fotografije prikazuju Knjižnicu i susjedne objekte (u prvome planu „Zgrada br. 9") iz ptičje perspektive vatrogasne „korpe”. Parkiralište među zgradama bilo je glavno poprište događanja Kvart-Arta, njegov „dnevni boravak”. Vatrogasne ljestve postavljane su svake subote tijekom manifestacije (lipanj).

U ovoj je fotografiji puno simbolike. Prostor u neposrednoj blizini Knjižnice bio je vojni (menza). Sad se njime, uglavnom, koriste civili, poglavito skejteri. Oni su ga i dekorirali. U krugu sjede arhitekti, predstavnici Grada, sociolozi, novinari i kulturnjaci. Sjede na stolcima posuđenima za ovu namjenu iz Gradske knjžinice. Promatrač u prvome planu mladi je pripadnik nezavisne scene. Raspravlja se drugi put u 2017., o sudbini bivšega vojnog objekta u Ulici Stjepana Radića i njegovoj civilnoj namjeni (lipanj).

Dnevni boravak Kvart-Arta nije služio samo za planirana događanja, nego i, spontano, za brojna druga. Najmnogoljudnije događanje drugu godinu zaredom u eksterijeru Knjižnice (dodjela diploma Plesne udruge "Gesta") spontano je iskoristilo infrastrukturu Kvart-Arta. Jedina druga opcija bila bi Košarkaška dvorana Krešimira Ćosića (lipanj).

Svaštarničari se koriste prostorom i opremom Kvart-Arta.

dio volontera Knjižnice u 2017. godini tijekom tradicionalnog primanja u njihovu čast (lipanj)

„Ne sjećam se točno autora ni naslova, ali bila je plave boje.” Za one koji nas pitaju za knjige prema boji korica upriličena je mala izložba plavih knjiga (srpanj).

„Ne sjećam se točno autora ni naslova, ali bila je zelena boje.” Za one koji nas pitaju za knjige prema boji korica upriličena je mala izložba zelenih knjiga (kolovoz).

Događaj godine u Zadru bila je poplava u rujnu. Dana 11. rujna je, slično 1986. godini, donio bujičnu poplavu na području Zadra. Knjižnica je također pretrpjela štetu, najviše u Ogranku "Aleksandar Stipčević" – Arbanasi.

Na fotografiji je multimedijalna dvorana kao sabirno središte za procjenu štete u knjižničnom fondu. U dvorani su u drugoj polovini rujna otkazana sva događanja kako bi poslužila za poslove procjene štete u knjižnom fondu (rujan).

multimedijalna dvorana kao sabirno središte za procjenu štete u knjižničnom fondu (rujan)

multimedijalna dvorana kao sabirno središte za procjenu štete u knjižničnom fondu (rujan)

Posljedice poplave vidljive su na parketu Ogranka Bili brig nakon što se povukla voda (rujan).

Radovi vrijednih ruku, primjereno naslovljena izložba radova štićenika Doma za starije i nemoćne osobe Zadar ("Sfinga") (rujan)

demonstracija šaha za slijepe u ulaznom dijelu Knjižnice povodom Europskog tjedna sporta (rujan)

Naš novi djelatnik Antonio Milanović vodio je jednu od radionica u Ogranku Crno povodom deset godina rada. Na fotografiji je zabilježeno mišljenje polaznika radionice o njezinu sadržaju (listopad).

Deset godina rada obilježio je i Ogranak Ploča (listopad).

jazz-pjevačica Lela Kaplowitz tijekom svečanosti obilježavanja četvrt stoljeća rada Ogranka Bili brig u Osnovnoj školi "Zadarski otoci" (listopad)

najčitatelji 2017. godine u prostoru Osnovne škole "Zadarski otoci" na Bilom brigu (listopad)

Žena s bušilicom. Rušenje stereotipa. Rukovanje alatima bilo je dijelom praktične radionice izrade vertikalnog vrta u dvorištu Knjižnice u organizaciji Udruge "Eko-Zadar" (listopad).

Udarni gosti Festivala stripa 2017.: Robert Solanović, Sonja Gašperov, Fran Strukan. Cool. (listopad)

Tri knjige koje su se vratile s puta na koji su krenule iz Tankerkomercove marine kao Sailing books (listopad).

posjet crnogorskih kolega, tj. kolegica (listopad)

li.bar: jesenska vinjeta (listopad)

Tečajevi za umirovljenike od ove su godine mobilni. Niz je održan u prostoru zadarskog doma za odrasle osobe, popularno zvanog „Sfinga”. Na fotografiji su djelatnica Knjižnice Matea Bakmaz i volonterka Ela Okreša Đurić s jednom od štićenica Doma (studeni).

poznati hrvatski književnik i enciklopedist Velimir Visković tijekom gostovanja u Knjižnici u sklopu niza događanja Mjeseca knjige 2017. posvećenoga enciklopedistici (studeni)

spontani ples tijekom druženja s dječjom autoricom Sonjom Zubović (studeni)

inženjer Željko Goja (HSTec) tijekom predavanja o industrijskoj robotici (studeni)

Poznati čitaju tijekom čitateljskog maratona u li.baru Gradske knjižnice Zadar. (Zvuk čitanja emitira se iz li.bara u prostore Knjižnice.) Među ostalima, čitateljskom maratonu ove su se godine priključili i djelatnici gradskih odjela kulture i školstva (studeni).

Treća u nizu tribina o potencijalu bivših vojnih objekata kao javnih prostora održana u Knjižnici: Šime Erlić, gostujuće varaždinske arhitektice, prodekan Sveučilišta Josip Faričić, arhitekt Nikola Bašić i dugogodišnja pročelnica gradskog ureda za prostorno planiranje, a danas predsjednica Društva arhitekata Zadra Nives Kozulić (studeni).

Gradonačelnik Branko Dukić osobno se uvjerio u posljedice poplave u Knjižnici. Ravnateljica Doroteja Kamber Kontić upravo mu pokazuje dio građe spakirane za otpis (studeni).

Maksim Klarin magnet je za publiku Morskog utorka (prosinac).

Jedna od zbirčica Knjižnice smještena u čekaonici lokalne pedijatrijske ordinacije. U nekoliko pedijatrijskih čekaonica Knjižnica održava malene zbirke pod geslom ČitajMiDokČekam (prosinac).

Impressum

Gradska knjižnica Zadar 2017., Godišnje izvješće

Izdavač:

Gradska knjižnica Zadar

Zadar, siječanj 2018.

Za izdavača:

Doroteja Kamber Kontić

Urednik:

Mladen Masar

Lektor:

Tina Mihić

Fotografije i ilustracije:

Arhiva Gradske knjižnice Zadar

Table of Contents

Sadržaj

Uvod

STEM u prvome planu

Kvart-Art

Crni retrovizor

Pred nama

Fotografijama o godini 2017.

Impressum